Imtella' Ġunju 13, 2020 - Aġġornata 13 Ta' Ġunju, 2020 7:28pm Rapport: Mario Micallef Filmat: Korporazzjoni għas-Servizzi tal-Ilma Il-problemi ambjentali u l-inkonvenjent bħal irwejjaħ li residenti f'żona f'Baħar iċ-Ċagħaq ilhom snin jaffaċċjaw mistennija jieqfu fi żmien qasir billi se jiġu eliminati l-fosos tad-drenaġġ. Dan hu proġett ieħor li qed twettaq il-Korporazzjoni għas-Servizzi tal-Ilma biex tqabbad man-network tagħha kemm jista' jkun residenzi, anke jekk żoni żgħar u fil-periferija ta' lokalitajiet. Bi kważi 98% tal-ilma baħar madwar Malta klassifikat f'rapport pubblikat din il-ġimgħa mill-Aġenzija Ewropea tal-Ambjent bħala ta' kwalita' eċċellenti, il-Korporazzjoni għas-Servizzi tal-Ilma qalet li se tkompli tagħmel l-investimenti meħtieġa biex taċċerta l-aqwa infrastruttura fis-sistemi tad-drenaġġ, fit-tisfija u fit-trattament tiegħu biex jinbidel f'ilma tajjeb għat-tisqija. Il-Ministru għall-Enerġija u l-Immaniġġjar tal-Ilma, Michael Farrugia, qal li dan iwassal biex jinżamm l-ogħla livell ta' kwalità tal-ilma baħar. Mal-kosta f'Baħar iċ-Ċagħaq, qed joqrob lejn tmiemu xogħol li ilu għaddej fuq tliet xhur biex fi spiża ta' €180,000 mat-30 residenza jitqabbdu man-network tal-ilma u d-drenaġġ. "Bħalissa qegħdin Baħar iċ-Ċagħaq fejn hawn għadhom kemm saru mal-180 metru xogħol ta' main tal-ilma u madwar 300 metru xogħol ta' pajpijiet tad-drenaġġ li qed iservu 30 residenza. Dan ix-xogħol se jkompli biex naccertaw li l-kwalità tal-ilma baħar ta' Malta jkun fost l-aqwa fid-dinja," qal il-Ministru għall-Enerġija u l-Immaniġġjar tal-Ilma, Michael Farrugia. Il-Perit Beverly Costa spjegat li l-proġett mistenni jitlesta sal-aħħar tax-xahar id-dieħel u se jelimina l-użu tal-fosos għad-drenaġġ: "Dawn kienu qegħdin jikkawżaw problemi ambjentali, inkonvenjent u anke rwejjaħ għal kull min jigi f'din iż-żona. Illum spiċċajna t-trinek kollha marbutin mad-drenaġġ u l-ilma u fil-jiem li ġejjin se nibdew ix-xogħol biex nagħtu l-wiċc bit-tarmak u l-konkos. Eventwalment dawn ir-residenti se jkunu mqabbdin man-network taghna u għalhekk l-użu tal-fossa mhux se jibqa' aktar applikabbli u jitneħħew dawn l-inkonvenjenti li semmejna qabel." Santa Maria Estate, il-Mellieħa – Stallazzjoni ta' servizzi ġodda għall-ilma u d-drenaġġ Intant, il-Korporazzjoni għas-Servizzi tal-Ilma waslet biex tlesti proġett ieħor simili iżda fuq skala akbar f'Santa Maria Estate, fil-Mellieħa. B'investiment ta' miljun Ewro u nofs ġew stallati 220 servizz ġdid għad-distribuzzjoni tal-ilma u d-drenaġġ, l-aktar fiż-żoni tal-villeġġjatura. Parti mill-ispiża se titħallas minn fondi Ewropej.